ฝ่ายค้าน ยื่นเรื่องต่อ ป.ป.ช. สอบนายกรัฐมนตรีออกคำสั่งห้ามเผยแพร่ข้อมูลที่มีข้อความอันอาจทำให้ประชาชนเกิดความหวาดกลัว
นายสุทิน คลังแสง ส.ส.มหาสารคาม พรรคเพื่อไทย ในฐานะประธานวิปฝ่ายค้าน พร้อมด้วยตัวแทนพรรคร่วมฝ่ายค้าน ยื่นหนังสือถึงประธานคณะกรรมการ ป.ป.ช. เพื่อขอให้ไต่สวนข้อเท็จจริงและดำเนินคดีกับพลเอก ประยุทธ์ จันทร์โอชา นายกรัฐมนตรี หลังเมื่อวันที่ 29 กรกฎาคมที่ผ่านมา นายกรัฐมนตรีได้ออกข้อกำหนดออกตามความในมาตรา 9 แห่งพระราชกำหนดการบริหารราชการในสถานการณ์ฉุกเฉิน พ.ศ.2548 (ฉบับที่ 29) ห้ามเผยแพร่ข้อมูลที่มีข้อความอันอาจทำให้ประชาชนเกิดความหวาดกลัว หรือเจตนาบิดเบือนข้อมูลข่าวสาร และศาลแพ่งได้มีคำสั่งให้ระงับการบังคับใช้ข้อกำหนดดังกล่าวชั่วคราว โดยฝ่ายค้าน เห็นว่า การออกคำสั่งดังกล่าวของนายกรัฐมนตรี มีพฤติการณ์ที่จงใจปฏิบัติหน้าที่หรือใช้อำนาจขัดต่อบทบัญญัติแห่งรัฐธรรมนูญและกฎหมาย ทุจริตต่อหน้าที่และเป็นการฝ่าฝืนและไม่ปฏิบัติตามมาตรฐานทางจริยธรรมอย่างร้ายแรง เพราะข้อห้ามดังกล่าวไม่ได้เป็นกรณีที่มีความจำเป็นเพื่อแก้ไขสถานการณ์ฉุกเฉินให้ยุติลงโดยเร็ว ดังนั้น ฝ่ายค้าน เห็นว่า เป็นเจตนาหรือมูลเหตุจูงใจทางการเมืองเพื่อต้องการลดกระแสวิพากษ์วิจารณ์การบริหารงานของรัฐบาล ซึ่งไม่ใช่เหตุผลและเงื่อนไขตามที่กฎหมายบัญญัติไว้ การออกข้อกำหนดฉบับดังกล่าวเป็นการกระทำโดยไม่มีอำนาจตามกฎหมายและเป็นการกระทำโดยไม่ชอบด้วยกฎหมายเข้าข่ายกระทำความผิดอาญาฐานเป็นเจ้าพนักงานปฏิบัติหรือละเว้นการปฏิบัติหน้าที่โดยมิชอบ เพื่อให้เกิดความเสียหายแก่ผู้หนึ่งผู้ใด หรือโดยทุจริตเพื่อแสวงหาประโยชน์ทางการเมืองของตนโดยมิชอบด้วยกฎหมาย ตามประมวลกฎหมายอาญา มาตรา 157 และฐานเป็นเจ้าพนักงานของรัฐปฏิบัติหรือละเว้นการปฏิบัติอย่างใดในตำแหน่งหรือหน้าที่หรือใช้อำนาจในตำแหน่งหรือหน้าที่โดยมิชอบเพื่อให้เกิดความเสียหายแก่ผู้หนึ่งผู้ใด หรือปฏิบัติหรือละเว้นการปฏิบัติหน้าที่โดยทุจริต ตามพระราชบัญญัติประกอบรัฐธรรมนูญว่าด้วยการป้องกันและปราบปรามการทุจริต มาตรา 172 โดยฝ่ายค้าน ยังเห็นว่า การกระทำของนายกรัฐมนตรี ยังเข้าข่ายเป็นการฝ่าฝืนและไม่ปฏิบัติตามมาตรฐานทางจริยธรรมอย่างร้ายแรง ตามมาตรฐานทางจริยธรรมของผู้ดำรงตำแหน่งทางการเมืองจึงเรียกร้องให้คณะกรรมการ ป.ป.ช. ไต่สวนข้อเท็จจริงตามรัฐธรรมนูญ , พระราชบัญญัติประกอบรัฐธรรมนูญว่าด้วยการป้องกันและปราบปรามการทุจริตต่อไป